Noordwes ondersteun Dlamini-Zuma om die ANC te leiNkosazana Dlamini-Zuma. Foto: ANA/David Ritchie Die ANC in Noordwes het aangedui Nkosazana Dlamini-Zuma is hul voorgestelde kandidaat om in Desember die party se leisels oor te neem. Die voormalige voorsitter van die Afrika-Unie en adjunkpresident Cyril Ramaphosa is die voorlopers om by Jacob Zuma oor te neem. Die ANC in Noordwes het oor die naweek by sy provinsiale algemene kongres in Rustenburg Dlamini-Zuma genomineer en haar ondersteun as hul kandidaat vir die ANC-presidensie met Mpumalanga-premier David Mabuza as haar adjunk. Ace Magashule, premier van die Vrystaat, is genomineer vir die posisie van sekretaris-generaal, Jessie Duarte vir eerste adjunk-sekretaris-generaal, Oos-Kaapse premier Phumulo Masualle vir tweede adjunk-sekretaris-generaal, minister van internasionale betrekkinge en samewerking Maite Nkoana-Mashabane vir tesourier en minister van kuns en kultuur Nathi Mthethwa vir nasionale voorsitter. Die SAKP en die vakbondfederasie Cosatu ondersteun Ramaphosa. Gwede Mantashe, sekretaris-generaal van die ANC, het verlede week gesê die regerende party sal “ŉ krisis ondervind” indien Zuma nie die leierskap aan sy adjunk, Ramaphosa, oorhandig nie. “As pres. Zuma weier om die leisels aan [Ramaphosa] te oorhandig, sal ons ŉ krisis beleef. Kom ons kry ŉ vrou vir die pos van adjunkpresident,” het hy gesê.